FI Euroopan unionin virallinen lehti C 32/12

Kanne 17.10.2008 — Euroopan yhteisöjen komissio v. Irlanti

(Asia C-455/08)

(2009/C 32/20)

Oikeudenkäyntikieli: englanti

Asianosaiset

Kantaja: Euroopan yhteisöjen komissio (asiamiehet: G. Zavvos, M. Konstantinidis ja D. Kukovec)

Vastaaja: Irlanti

Kantaja vaatii, että yhteisöjen tuomioistuin

— toteaa, että Irlanti on vahvistanut vuoden 2006 hallinnollisen määräyksen N:o 329, joka on direktiivin 2004/18/EY (1) irlantilainen täytäntöönpanosäännös, 49 §:ssä sekä vuoden 2007 hallinnollisen määräyksen N:o 50, joka on direktiivin 2004/17/EY (2) irlantilainen täytäntöönpanosäännös, 51 §:ssä hankintaviranomaisten ja -yksikköjen hankintapäätösten ja niiden perustelujen tarjoajille ilmoittamista koskevat säännöt tavalla, joka käytännössä voi tarkoittaa sitä, että siihen mennessä, kun tarjouksentekijät saavat tietää yksityiskohtaisesti heidän tarjoustensa hylkäämisperusteet, sopimuksen tekemistä koskeva odotusaika on jo päättynyt

— minkä johdosta Irlanti ei ole noudattanut direktiivin 89/665/ETY (3) 1 artiklan 1 kohdan ja 2 artiklan 1 kohdan sekä direktiivin 92/13/ETY (4) 1 artiklan 1 kohdan ja 2 artiklan 1 kohdan mukaisia velvoitteitaan sellaisina kuin Euroopan yhteisöjen tuomioistuin on näitä artikloja tulkinnut asiassa C-81/98 (5) (”Alcatel-tuomio”) ja asiassa C-212/06 (6) (komissio vastaan Itävalta) antamissaan tuomioissa

— velvoittaa Irlannin korvaamaan tästä kanteesta johtuvat oikeudenkäyntikulut.

Oikeudelliset perusteet ja pääasialliset perustelut

Irlannin hallinnollinen määräys N:o 329

Irlannin hallinnollisen määräyksen N:o 329, joka on direktiivin 2004/18/EY irlantilainen täytäntöönpanosäännös, 49 §:ssä säädetään, että tarjoajille on ilmoitettava hankintapäätöksestä nopeimmalla viestintävälineellä niin pian kuin on käytännössä mahdollista sen jälkeen, kun hankintaviranomainen teki päätöksen. Odotusajan, jonka on kuluttava ennen kuin sopimus voidaan tehdä, on oltava vähintään 14 päivää ja se lasketaan päivästä, jona tarjoajat saivat tietää hankintapäätöksestä.

Irlannin lainsäädännön mukaan hankintaviranomaisen on perusteltava tarjouksen hylkääminen kuitenkin vain silloin, kun sille tehdään tällainen vaatimus. Hankintaviranomaisen on annettava perustelut ”niin pian kuin mahdollista eikä missään tapauksessa myöhemmin kuin 15 päivän kuluttua”. Komission mukaan tämä tarkoittaa sitä, että odotusaika voi olla jo kulunut siihen mennessä, kun hylätty tarjoaja saa tietää yksityiskohtaisesti tarjouksensa hylkäämisperusteista.

Jotta yhteisöjen tuomioistuimen Alcatel-tuomiossa ja asiassa komissio vastaan Itävalta annettuun oikeuskäytäntöön perustuvia vaatimuksia noudatetaan, on välttämätöntä varmistaa, että hankintapäätös perustellaan määräajassa, jotta päätökseen voidaan hakea tehokkaasti muutosta odotusajan kuluessa. Komissio väittää, että Irlannin säännökset eivät ole tämän vaatimuksen mukaisia, koska niillä ei varmisteta sitä, että tarjoajat saavat tietää tarjoustensa hylkäämisen perusteista määräajassa ja hyvissä ajoin ennen odotusajan päättymistä. Tämä loukkaa tarjoajien oikeutta direktiivissä 89/665/ETY säädettyyn tehokkaaseen muutoksenhakuun.

Irlannin vuoden 2007 hallinnollinen määräys N:o 50

Irlannin vuoden 2007 hallinnollisen määräyksen N:o 50, joka on direktiivin 2004/17/EY irlantilainen täytäntöönpanosäännös, 51 §:n mukaan hankintayksiköiden on ilmoitettava hylätyille tarjouksentekijöille ”pääasiallinen peruste tai pääasialliset perusteet, miksi kyseistä tarjousta ei hyväksytty”, kun ne ilmoittavat tarjoajille hankintapäätöksestä. Hankintayksikön on ilmoitettava hylätyille tarjouksentekijöille ”hyväksytyn tarjouksen ominaisuuksista ja suhteellisista eduista””niin pian kuin on käytännössä mahdollista ja joka tapauksessa 15 päivän kuluessa” siitä, kun sille tehtiin tällainen vaatimus. Odotusaika on 14 päivää ja se lasketaan hankintapäätöksen ilmoittamisesta. Komission mukaan tämä tarkoittaa sitä, että odotusaika voi olla jo kulunut siihen mennessä, kun hylätty tarjoaja saa tietää tarjouksensa hylkäämisen perusteista.

Komissio väittää, että direktiivissä 2004/17/EY ja direktiivissä 92/13/ETY säädettyjen hankintamenettelyjen osalta Irlannin lainsäädännössä vahvistetaan tarjoajille ilmoittamista koskevat säännöt tavalla, joka rajoittaa hylättyjen tarjoajien oikeutta tehokkaaseen muutoksenhakuun ja joka on ristiriidassa voimassaolevien muutoksenhakudirektiivien eli direktiivin 89/665/ETY ja direktiivin 92/13/ETY kanssa sellaisina kuin yhteisöjen tuomioistuin on kyseisiä direktiivejä tulkinnut.

(1) Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annettu Euroopan parlamentin ja neuvoston direktiivi 2004/18/EY (EUVL L 134, s. 114).

(2) Vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta 31.3.2004 annettu Euroopan parlamentin ja neuvoston direktiivi 2004/17/EY (EUVL L 134, s. 1).

(3) Julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21.12.1989 annettu neuvoston direktiivi 89/665/ETY (EYVL L 395, s. 33).

(4) Vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamiseen liittyvien lakien, asetusten ja hallinnollisten määräysten yhteensovittamisesta 25.2.1992 annettu neuvoston direktiivi 92/13/ETY (EYVL L 76, s. 14).

(5) Asia C-81/98 — Alcatel Austria AG ym., Siemens AG Österreich ja Sag-Schrack Anlagentechnik AG v. Bundesministerium für Wissenschaft und Verkehr — tuomio 28.10.1999.

(6) Asia C-212/02 — komissio v. Itävallan tasavalta — tuomio 24.6.2004.